Gică Hagi a primit o ofertă extrem de tentantă pentru Ianis şi este dispus să o accepte, chiar dacă nu vine dintr-un campionat foarte puternic.

Antrenorul şi patronul Viitorului a anunţat în mai multe rânduri că şansele ca Ianis Hagi să mai rămână la Viitorul sunt minime. Evoluţiile foarte bune de la EURO 2019, unde a ajuns cu România în semifinale, l-au făcut şi mai atractiv pentru cluburile din Occident.





Mijlocaşul de 20 de ani are mai multe oferte din străinătate, dar Gică Hagi şi Ianis le-au analizat în detaliu, astfel încât să nu mai repete episodul Fiorentina, unde n-a primit şanse la seniori.



Cea mai tentantă propunere primită de la Viitorul pentru Ianis vine de la Genk. Din informaţiile Telekom Sport, campioana Belgiei oferă o sumă uriaşă pentru fotbalul românesc, 10 milioane de euro. Dacă Gică Hagi o va accepta, Ianis ar fi cel mai scump jucător plecat din Liga 1, record deţinut în prezent de Nicolae Stanciu, cu 9,8 milioane de euro plătite de Anderlecht. Salariul este şi el impresionant, un milion de euro pe sezon.



Însă nu neapărat suma îi încântă pe Gică şi Ianis Hagi, ci faptul că belgienii au fost de acord cu o clauză prin care îşi iau angajamentul că internaţionalul român de tineret va avea un minimum de meciuri ca titular. De altfel, suma de transfer a fost în plan secund pentru Gică Hagi, care s-a arătat dispus să aleagă propunerea mai puţin tentantă financiar, dar care-i oferă lui Ianis mai multe şanse de a-şi continua progresul.

De precizat că Genk a câştigat titlul în Belgia şi va juca direct în grupele Ligii Campionilor, un alt detaliu tentant pentru Ianis Hagi. Din informaţiile Telekom Sport, Gică Hagi va da un răspuns oficial după ziua de miercuri. În cazul în care transferul s-ar realiza, Ianis Hagi ar fi coleg de vestiar cu Vlad Screciu, jucător cumpărat de Genk de la Craiova în vara trecută.

Cine este Genk

K.R.C. Genk îşi joacă meciurile de pe teren propriu pe Luminus Arena. Formaţia este antrenată de Felice Mazzu şi a câştigat titlul în stagiunea trecută de campionat, urmând a evolua în grupele Uefa Champions League.

În tricoul formaţiei belgiene au evoluat în ultimii ani fotbalişti importanţi din Europa precum Kalidou Koulibaly, Leon Bailey, Sergei Milinkovic-Savic, Yannick Ferreira Carrasco, Dennis Praet, Steven Defour, Christian Benteke, Thibaut Courtois sau Kevin de Bruyne (foto jos).

4 titluri de campioană a Belgiei a cucerit Genk în istoria sa şi alte 4 Cupe ale Belgiei. De 22 de ori a jucat Genk în UEFA Champions League, câştigând 5 dintre aceste meciuri. Conform coeficientului său UEFA, Genk este clasată pe locul 57 în lume.

Lotul actual este cotat de 123.75 de milioane de euro. Sander Berge este cel mai bine cotat dintre fotbaliştii lui Genk el având o cotă de piaţă de 22 de milioane de euro. Aripa Leandro Trossard este evalaut la 16 milioane de euro, dar s-ar putea transfera în aceste zile la Brighton în Premier League. Ruslan Malinovsky şi Mbwana Sammata au o cotă de piaţă de 12 milioane de euro.